Peacag (follican)

She foillycan 'sy chynney Nymphalidae ee peacag (Inachis io).  T'ee ry-akin 'syn Oarpey as er feie yn Aishey hempreilagh dys yn Çhapaan.  She oltey ynrican y ghenus Inachis t'ayn.  

Jalloo-oaylleeaght
Ta lheead skianyn wheesh as 55mm eck.  Ta ny skianyn ruy, as ta  doo, buigh as gorrym er baare dagh skian.  Ta oirr ghone-ghlass myrgeayrt ny skianyn as ta'n corp hene dhone.  Ta çheu s'inshley ny skianyn follit liorish daaghyn dhoneagh dorraghey.

Bea
Ta'n pheacag ry-akin ayns magheyrn, lheeanteeyn as keylljyn, chammah's gareyderyn, as dys ardjid wheesh as 2500m.  Ta ny fyrrynee thallooinagh, as t'ad reih thalloo ta kianglt rish ynnydyn brey ooh.  T'ad ceau yn geurey roish my t'ad brey oohyn leah 'syn arrey, wheesh as 400 ec yn un cheayrt.  Ta ny h-oohyn glass olive, as rimmeigagh.  T'ad goll er brey er çheu s'inshley duillagyn undaagee as lus y ghargid.. Ta'n phraddag doo soilsheanagh; er dagh meer, ta spuitt vaney as shey straihyn dy yialgyn wheddyragh.  T'ad gaase wheesh as 42mm er lhiurid, as gee undaagagh (Urtica dioica), lus y ghargid (Humulus lupulus) as undaagagh rangagh (Urtica urens).  Ta'n chryslid lheeah, glass ny dhone.

Ta peacagyn aasit gee naghtyr veih ymmodee blaaghyn, goaill stiagh lus y toar villish, shellagh, lus ny minnag, lus villish, jeshal as shamrag.  T'ad gee soo biljyn as mess loau myrgeddin.

Bun-ocklaght
Ta'n emmyn Ladjynagh rere Io, ny ben ayns far-skeealaght ny Greag.

Imraaghyn

Kianglaghyn çheumooie

 Caslyssyn photosynth jeh peacag
 Inachis io, caslyssyn er Arkive 

Ronney:Nymphalini
Ronney:Foillycanyn as lhemeenyn ny h-Oarpey
Ronney:Foillycanyn as lhemeenyn ny h-Aishey
Ronney:Beiyn er nyn soilshaghey ayns 1758